Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa i neanonimne prijave mogućeg sukoba interesa podnesene protiv dužnosnika Branka Dukića, gradonačelnika Grada Zadra,** na 36. sjednici održanoj 25. siječnja 2019.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Branka Dukića, gradonačelnika Grada Zadra, zbog moguće povrede članka 11. stavka 3. ZSSI-a, u svezi stavka 1. ZSSI-a, koja proizlazi iz primitka dara podmirivanja troškova dužnosnikovog studijskog putovanja i smještaja u Narodnoj Republici Kini u razdoblju od 25. siječnja 2018.g. do 30. siječnja 2018.g. od strane trgovačkog društva LTO Energy d.o.o., ovlaštenog distributera proizvođača električnih vozila Yinlong Energy, gdje je dužnosnik boravio u svrhu upoznavanja mogućnosti korištenja električnih autobusa u javnom gradskom prijevozu organiziranjem posjeta tvornicama navedenog proizvođača.**
2. **Poziva se dužnosnik Branko Dukić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 2. veljače 2018.g. zaprimljena anonimna prijava mogućeg sukoba interesa protiv dužnosnika Branka Dukića, gradonačelnika Grada Zadra, pod brojem 711-U-441-P-40/18-01-3 povodom kojeg se vodi predmet pod brojem: P-40/18.

U prijavi se u bitnome navodi da je dužnosnik Branko Dukić krajem siječnja 2018.g. putovao u Narodnu Republiku Kinu (u daljnjem tekstu: NR Kina) na trošak poslovnog subjekta iz navedene države koja ima namjeru trgovačkom društvu Liburnija d.o.o., u vlasništvu Grada Zadra, prodati autobuse. Nadalje se navodi da troškovi zrakoplovne karte i smještaja uvelike premašuju dopušteni iznos od 500 kn te da je osobito sporno što Grad Zadar planira nabaviti nove autobuse za gradski prijevoz, iz čega proizlazi situacija sukoba interesa i stavljanje drugih potencijalnih ponuditelja u neravnopravan položaj u provedbi javnog natječaja nabave autobusa.

Prijavitelj je u prijavi ukazano na poveznicu prema mrežnoj stranici na kojoj je dana 1. veljače 2018.g. objavljen tekst u kojem se navodi da je troškove puta gradonačelniku Grada Zadra u Narodnu Republiku Kinu platilo trgovačko društvo koje bi moglo s trgovačkim društvom u vlasništvu Grada Zadra sklopiti vrijedan posao. Navodi se da se radi o trgovačkom društvu LTO Energy d.o.o., ovlaštenom distributeri Yinlong Energy proizvoda u zemljama srednje i istočne Europe.

U Povjerenstvu je dana 2. veljače 2018.g. zaprimljena neanonimna prijava mogućeg sukoba interesa protiv dužnosnika Branka Dukića, gradonačelnika Grada Zadra, pod brojem 711-U-444-P-41/18-01-2 povodom kojeg se vodi predmet pod brojem: P-41/18.

U navedenoj prijave se također navodi da su predstavnici Grada Zadra predvođeni dužnosnikom Brankom Dukićem, dana 25. siječnja 2018.g. otputovali u NR Kinu, gdje su boravili nekoliko dana, i to u svrhu razgovora u pogledu nabave električnih autobusa i izgradnje pogona za sastavljanje LTO baterija u gospodarskoj zoni Crno. Troškove putovanja i boravka u cijelosti je platilo trgovačko društvo LTO Energy d.o.o. te je Grad Zadar odbio dati podatke o visini navedenih troškova koji su sigurno iznosili nekoliko desetaka tisuća kuna te se ističe da dužnosnik nije prijavio nadležnim tijelima da mu je navedene troškove podmirilo isto trgovačko društvo.

Povjerenstvo je zaključkom Broj: 711-I-202-P-40/18-02-11 dana 8. veljače 2018.g. zaključkom spojilo predmete P-40/18 i P-41/18, povodom kojih će se voditi jedan predmet pod brojem P-40/18, obzirom da su se obje prijave odnose na istog dužnosnika te se temelje na istom činjeničnom stanju.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnik Branko Dukić povodom obnašanja dužnosti gradonačelnika Grada Zadra obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesenih prijava radi donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od Grad Zada, dopisom Broj: 711-I-349-P-40/18-02-17 od 13. ožujka 2018.g. očitovanje jesu li dužnosnik Branko Dukić, gradonačelnik Grada Zadra i/ili tko od zamjenika gradonačelnika u siječnju 2018.g. boravili na službenom putu u Narodnoj Republici Kini, ako jesu koji je bio razlog putovanja, s kime su razgovarali i što je bio predmet razgovora, jesu li putovali po pozivu domaćeg ili stranog poslovnog subjekta, tko je bio organizator putovanja, tko je podmirio troškove putovanja te troškove smještaja (hotelske usluge) za navedeno putovanje zajedno sa pozivom za dostavu dokumentacije (plan putovanja, poziv organizatora, putne naloge za službeni put i dokumentaciju Grada Zadra koja svjedoči o tome tko je podmirio navedene troškove).

 Povjerenstvo je navedenim dopisom pozvalo Grad Zadar očitovati se i je li Grad Zadar raspisao javni natječaj za nabavu autobusa za uslugu javnoga prijevoza, ako da tko je sve dostavio ponudu te je li i tko je donio odluku o odabiru ponuditelja zajedno sa pozivom za dostavom cjelokupne dokumentacije koja se odnosi na provedbu navedenog javnog natječaja.

Na zahtjev Povjerenstva, Grad Zadar očitovao se dopisom, KLASA: 022-01/18-01/01, URBROJ: 2198/01-2-18-2 od 4. travnja 2018.g. u kojem se navodi da je trgovačko društvo LTO Energy d.o.o. iz Zagreba, ovlašteni distributer proizvoda kineskog poslovnog subjekta Yinlong Group, službenim dopisom od 12. prosinca 2017.g. iskazalo interes za suradnju s Gradom Zadrom na projektu uvođenja električnih vozila u javni gradski prijevoz te je u tom smislu radi stvarne prezentacije upravljanja i korištenja električnih vozila trgovačko društvo LTO Energy d.o.o. predložilo studijsko putovanje u NR Kinu u posjet tvornicama Yinlong Group. U dopisu se ističe da je Grad Zadar započeo izradu dokumenta „Prometni masterplan funkcionalne regije Sjeverna Dalmacija“ koji se sufinancira iz Operativnog programa Europske unije „Konkurentnost i kohezija“ u cilju uspostave učinkovitog i održivog prometnog razvoja regije u skladu s europskim i nacionalnim prometnim strategijama i planovima. Navedeni dokument predviđa mjere podizanja energetske učinkovitosti i smanjena štetnih utjecaja na okoliš te je studijski posjet bio prilika za prikupljanje informacija o korištenju električnih vozila u javnom gradskom prijevozu motiviran potrebom stjecanja novih spoznaja na području komunalnih usluga, imajući posebice u vidu regulativu Europske unije o obvezi korištenja dijela voznog parka javnog prijevoza na električni pogon do 2021.g., iz kojeg je razloga Grad Zadar prihvatio ponuđeno studijsko putovanje bez preuzimanja poslovnih ili bilo kakvih drugih obveza.

Napominje se da je studijsko putovanje organiziralo trgovačko društvo LTO Energy d.o.o., koje je pripremilo plan putovanja i preuzelo obvezu podmirenja troškova putovanja i smještaja gradonačelniku Grada Zadra i pročelniku Ureda gradonačelnika te se ponovno ističe da je putovanje poduzeto u javnom interesu korisnika javnog gradskog prijevoza i nije stvorilo obvezu prema organizatoru puta, već je javnost putem medija transparento bila obaviještena o pripremi, cilju i rezultatima putovanja. U dopisu se naglašava da je Grad Zadar proglašen najboljom europskom destinacijom, u 2018.g. dobio je značku UNESCO-a za jedan od gradova s najboljom konjunkturom te je stoga namjera bila kapitalizirati vrijednosti Grada Zadra kao „DEMO“ grad koji predstavlja nove inovativne tehnologije i proaktivan pristup njihovu uvođenju.

Također se iznosi da trgovačko društvo Liburnija d.o.o. Zadar, koje je u većinskom vlasništvu Grada Zadra, još uvijek nije donijelo odluku o mogućnosti uvođenja vozila na električni pogon u sustav javnog gradskog prijevoza, što će ovisiti o stručnim studijama koje tek treba izraditi pa nije ni raspisan javni natječaj za nabavu novih autobusa kao i da podmirivanje troškova putovanja i smještaja od strane navedenog trgovačkog društva ne dovodi niti može dovesti u odnos zavisnosti gradonačelnika Grada Zadra niti stvara obvezu prema istom trgovačkom društvu, jer se svi postupci javne nabave provode sukladno odredbama Zakona o javnoj nabavi.

Očitovanju Grada Zadra prileži dopis trgovačkog društva LTO Energy d.o.o. od 12. siječnja 2017.g., ovlaštenog distributera Yinlong Group proizvoda, koji je upućen Uredu gradonačelnika Grada Zadra, kojim se iznosi prijedlog poslovne suradnje vezano za projekt uvođenja električnih vozila u javni gradski prijevoz te se potvrđuje interes za suradnjom sa Gradom Zadrom, o čemu su predstavnici tog trgovačkog društva razgovarali s predstavnicima Grada Zadra tijekom prvog inicijalnog kratkog susreta uz napomenu da su održali i sastanak s predstavnicima trgovačkog društva Liburnija d.o.o. Zadar, zaduženim za pružanje usluge javnog gradskog prijevoza na području Grada Zadra, kojom su prilikom prezentirali električna vozila kojima raspolažu. U dopisu se navodi da je u svrhu stvarne prezentacije korištenja električnih vozila u realnom prostoru i vremenu u velikim urbanim sredinama dogovaran posjet NR Kini odnosno tvornicama Yinlong Group, planirano za siječanj 2018.g. te se poziva predstavnike Grada Zadra da se istome pridruže, s obrazloženjem da će se detaljni plan puta dostaviti po prihvaćanju poziva za suradnju. U dopisu se zaključuje da trgovačko društvo LTO Energy d.o.o. planira besplatno izraditi studiju javnog gradskog prijevoza te će u tu svrhu biti nužno odgovoriti na određena pitanja koja će naknadno biti poslana odnosno koja će biti prezentirana na sastanku ako isti bude dogovoren kao i da se planira osnivanje novog trgovačkog društva u Republici Hrvatskoj koje bi obavljalo poslove sastavljanja autobusa, čime se potvrđuje interes za zajedničkom poslovnom suradnjom u vidu korištenja poslovnih zona na području Grada Zadra.

Očitovanju prileži i poruka elektroničke pošte od 11. siječnja 2018.g. predstavnika trgovačkog društva LTO Energy d.o.o. kojom se po dogovoru šalje plan putovanja u NR Kinu, plan putovanja s rasporedom aktivnosti u razdoblju od 25. siječnja 2018.g. do 30. siječnja 2018.g., a kojim se planom predviđa posjet tvornicama Yinlong Group te prezentacija njihovih proizvoda, ali i turističkog razgledavanje grada u kojem će boraviti. Iz priloženog platnog naloga za dužnosnika Branka Dukića od 23. siječnja 2018.g. proizlazi da je je dužnosniku za službeno putovanje u NR Kinu na ime dnevnica Grad Zadar platio iznos od 250,00 USD (predujmljeno 300,00 USD uz povrat 50,00 USD), dok se u putnom nalogu ne navode drugi troškovi koje bi podmirio Grad Zadar (put, smještaj i dr.)

Uvidim u podatke nadležnog sudskog registra Trgovačkog suda u Zadru, utvrđeno je da je pod matičnim brojem subjekta 060035124 upisano trgovačko društvo Liburnija usluge prijevoza putnika u javnom prometu d.o.o. te da je jedan od osnivača navedenog trgovačkog društva i Grad Zadar.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kn od istog darovatelja. Stavkom 4. propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Na temelju očitovanja Grada Zadra, proizlazi da je trgovačko društvo LTO Energy d.o.o., koje je ovlašteni distributer proizvoda poslovnog subjekta Yinlong Energy iz NR Kine, po prihvaćenom pozivu upućenom Gradu Zadru platilo dužnosniku Branku Dukiću, gradonačelniku Grada Zadra, troškove putovanja i smještaja u NR Kinu u svrhu upoznavanja mogućnosti korištenja električnih vozila u javnom gradskom prijevozu na području Grada Zadra organiziranjem posjeta tvornicama u vlasništvu poslovnog subjekta Yinlong Energy, koje je trajalo u razdoblju od 25. siječnja 2018.g. do 30. siječnja 2018.g. Pritom se Grad Zadar nije očitovao koliko iznosi vrijednost plaćenih troškova putovanja i smještaja, ali obzirom na veliku udaljenost puta u NR Kinu, uobičajenu cijenu zrakoplovne karte i troškove višednevnog smještaja u toj zemlji isti svakako prelaze iznos od 500,00 kn.

K tome, iz zaprimljenog očitovanja proizlazi da trgovačko društvo Liburnija d.o.o., u većinskom vlasništvu Grada Zadra, te Grad Zadar analiziraju mogućnost uvođenja električnih autobusa u javni gradski prijevoz na području tog grada, te su u tu svrhu prije putovanja održani i sastanci s predstavnicima trgovačkog društva LTO Energy d.o.o., ovlaštenog distributera proizvođača Yinlong Group koje proizvodi električna vozila. Navedeno trgovačko društvo iskazalo je otvorenu namjeru poslovne suradnje s Gradom Zadrom, izradu besplatne studije javnog gradskog prijevoza u svrhu analize uvođenja električnih autobusa u javni prijevoz, prilikom koje izrade namjerava surađivati s predstavnicima Grada Zadra, kao i mogućnost osnivanja novih poslovnih pogona na području na području Grada Zadra, slijedom čega se navedeno putovanje u NR Kinu radi posjeta tvornicama Yinlong Group kontekstualno može povezati sa svim navedenim obavljenim i planiranim aktivnostima. Vrijednost tako dane usluge predstavlja veliki novčani iznos, što bi dužnosnika moglo dovesti u odnos zavisnosti te stvoriti obvezu prema platitelju troškova, primjerice kada dužnosnik u okviru svoje nadležnosti čelnika izvršne vlasti Grada Zadra odgovara na pitanja postavljena od predstavnika trgovačkog društva LTO Energy d.o.o., a koja mogu imati za posljedicu opravdavanje isplativosti investicije nabave električnih vozila i donošenja odluke da se pristupi njihovoj nabavi te utjecati na postupanje predstavnika trgovačkog društva Liburnija d.o.o. u postupku provođenja postupka javne nabave autobusa, čiji je većinski vlasnik Grad Zadar.

Slijedom navedenog, iz prikupljenih podataka Povjerenstvo je steklo saznanja koja upućuju na moguću povredu članka 11. stavka 3. ZSSI-a, u svezi stavka 1. ZSSI-a počinjenu od strane dužnosnika Branka Dukića, gradonačelnika Grada Zadra, a koja proizlazi iz primitka dara vrijednosti veće od 500,00 kn podmirivanjem troškova dužnosnikova studijskog putovanja i smještaja u NR Kini, koji je trajao u razdoblju od 25. siječnja 2018.g. do 30. siječnja 2018.g., od strane trgovačkog društva LTO Energy d.o.o., ovlaštenog distributera proizvoda poslovnog subjekta Yinlong Energy iz NR Kine, a u svrhu upoznavanja mogućnosti korištenja električnih autobusa u javnom gradskom prijevozu posjetom tvornicama Yinlong Energy.

Sukladno članku 39. stavku 3. ZSSI-a, poziva se dužnosnik Branko Dukić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Branko Dukić, elektronička dostava
2. Podnositelj prijave
3. Objava na internetskim stranica Povjerenstva
4. Pismohrana